અમદાવાદ: અમદાવાદ સહિત રાજ્યભરમાં સૂર્યનારાયણના તાપથી લોકો ત્રાહિમામ્ પોકારી રહ્યા છે. બપોરના સમયે તો આપોઆપ ‘ગરમી કરફયુ’ લદાઇ જાય છે. આવતા અઠવાડિયે પણ ગરમીનો પ્રકોપ યથાવત્ રહેવાનો છે. અમદાવાદમાં ગઇ કાલે ૪૩.૬ ડિગ્રી ગરમી નોંધાઇ હતી. કાળઝાળ ગરમી અમદાવાદીઓને રીતસર દઝાડી રહી છે. હજુ સુધી હીટ સ્ટ્રોકની કોઇ ઘટના નોંધાઇ નથી, પરંતુ કોર્પોરેશન દ્વારા આગામી બે દિવસ માટે ઓરેન્જ એલર્ટ જાહેર કરાયું છે એટલે કે આજે અને આવતી કાલે ગરમીનો પારો ૪૩ ડિગ્રીથી ઉપર રહેશે.